**Nidelva** er en elv i Trondheim kommune i Trøndelag. Elva er 31,2 kilometer lang, og renner nordover fra Selbusjøen til munningen i Trondheimsfjorden i sentrum av Trondheim. Nidelva er nederste del av Nea-Nidelvvassdraget, som har en total lengde på 176,56 kilometer og et nedbørfelt på 3 117,98 km². Middelvannføringen ved munningen er 94,07 m³/s.

Elva er sentral i Oskar Hoddøs kjente vals «Nidelven stille og vakker du er».

Elvas løp
---------

Nidelva har sitt utspring fra Bjørsjøen, lengst vest i Selbusjøen. Ved Hyttfossen ligger Hyttfossen dam som regulerer vannstanden i Selbusjøen. Nedenfor Hyttfossen ligger Løkaunet kraftstasjon, og elva renner videre forbi Svean kraftstasjon og passerer vest for Klæbu sentrum. Lengre mot nord i Klæbu ligger Fjæremsfossen med dam og kraftstasjon. Derfra renner den nordover forbi Tiller til Leirfossene hvor det er tre vannkraftverk. Etter Nedre Leirfossen har elva et svingete og meandrerende løp forbi Stavne og gjennom Trondheim sentrum. Den når Trondheimsfjorden ved Brattøra (nær Trondheim sentralstasjon).

Navnet
------

Betydningen av elvenavnet er omdiskutert og ikke sikkert tolket. Ifølge Norsk stadnamnleksikon (4. utg. 1997) kan det bety:

«a) «til adverbet *ned*, gno. niðr, 'elva som ligg lågt nede' (Rygh)
  

b) i skyld med gotisk *nidwa* f 'rust' eller
  

c) med latin *nitere* 'skine', *nitor* m 'skin', altså 'den skinande elva'
(E. Hellquist)
  

d) til nyislandsk niður m, gno. \**niðr* m? 'elvebrus', 'den brusande elva (M.
Olsen)
  

e) til ei indoeuropeisk rot \*/nid/- 'strøyme', flyte' (J. Sandnes)».»

Fiske
-----

Næringsproduksjon for fisk er stor og dette gir tildels stor fisk av god kvalitet. I den øverste delen av Nidelva er det ørretfiske som dominerer, og mellom Nedre- og Øvre Leirfoss er det foreløpig fritt fiske.

De nederste åtte kilometrene av Nidelva er lakseførende. Den lakseførende strekningen går gjennom Trondheim sentrum opp til Nedre Leirfoss. Nidelva har en storvokst laksestamme, og nesten hvert år blir det fanget laks på over 20 kilo. Rekordlaksen er fra 1954 og var på 31,8 kg. Fangstene er også gode, årlig fanges det mellom 3 og 10 tonn laks.

* Øvre Leirfoss gjengitt av John William Edy, 1800Øvre Leirfoss gjengitt av John William Edy, 1800
* Tømmerfløting i Nidelva ca. 1910-1915  Foto: Trondheim byarkivTømmerfløting i Nidelva ca. 1910-1915  Foto: Trondheim byarkiv
* Bryggene i Nidelva på 1950-tallet  Foto: Trondheim byarkivBryggene i Nidelva på 1950-tallet  Foto: Trondheim byarkiv
* Laksefiske; Vald 8, FossumhølenLaksefiske; Vald 8, Fossumhølen

Elvepadling og surfing
----------------------

Nidelva er populær for elvepadling, og har både nybegynnerstrekninger og partier for mer erfarne padlere.

Under Sluppenbrua ligger Sluppenbølgen som er egnet for elvesurfing på surfebrett. Den fungerer bra ved vannføring på omtrent 140 kubikkmeter per sekund. Så høy vannføring fås gjerne ved snøsmeltingen om våren eller når det er kraftig nedbør, men er også avhengig av hvor mye vann som slippes fra Øvre og Nedre Leirfoss kraftverk. Ellers kan det være utfordrende å surfe uten tau. Nidelva har de eneste kjente surfetilbudene i umiddelbar nærhet til Trondheim, men det hender også at det er mulig med fjordsurfing i Trondheim når det er kraftig vind. Sluppenbølgen ble endret under en reparasjon av brua og er nesten flatet ut.

Referanser
----------

1. ↑  «NVE Atlas». *Elvenett.*  Norges vassdrags- og energidirektorat. Besøkt 7. desember 2014
2. 1 2  «NVE Atlas». Norges vassdrags- og energidirektorat. Besøkt 6. desember 2014
3. ↑  Trondheim og omegn fiskeadministrasjon, Nidelva-innlandsfiskedelen Arkivert 24. mai 2009 hos Wayback Machine.
4. ↑  Trondheim og omegn fiskeadministrasjon, Nidelva-laksefiske Arkivert 16. juni 2012 hos Wayback Machine.
5. ↑  Nidelva | NIDELVA PADLEKLUBB
6. ↑  Nidelva II Nidelva - elveguide.netrunner.nu
7. ↑  Her surfer de under Sluppen bru - adressa.no

Eksterne lenker
---------------

* (en) Nidelva, Trøndelag – kategori av bilder, video eller lyd på Commons Rediger på Wikidata
* Trondheim og omland fiskeadministrasjon (TOFA)

|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** GND **·** GeoNames
 |